Saha kabel

Saha kabel asub Harju maakonnas Jõelähtme vallas Saha külas. Kirikliku pärimuse alusel püstitati siiani püsiv kivikabel samal ajal kui Pirita klooster ja Kanuti gildi maja Tallinnas. Kabelikoht on märgitud ka Taani hindamisraamatus 1241. 
pisi|Saha kabel septembris 2013
pisi|Saha kabel 2007. aastal
Pärimuse järgi püstitati kabel taanlase Nicol Tuwe poolt merehädast pääsemise eest seal varem asunud tamme asemele. 

Kabeli kaitsepühak on Püha Nikolaus.

Kabel on ristkülikukujulise põhiplaaniga, kahevõlvikuline paekivist hoone, millel puudub kooriruum. Saha kabelit on peetud ka Pirita kloostri miniatuurvariandiks. Sellele annavad aluse sarnased tugipiilarid, teravkaarsed ehisraamistusega aknad ja läänes asuv suur raidportaal kõrge viilkatuse all. Pirita kloostrile osutab ka loodenurgas taastatud keerdtrepitorn, mis Pirita kloostris paiknes hoone kagunurgas. Samuti vihjavad Pirita kloostri eeskujudele Saha kabeli tugipiilarid, mis esinevad kabeli nurkades ristpaarikutena (mitte diagonaalse üksikpiilarina nagu hilisgootikas tavaliselt), olles Eesti 15. sajandi arhitektuuri haruldane ilming. Pirita eeskujule näib osutavat osaliselt restaureeritud altarilaudki, mis proportsioonidelt ning kujunduselt ei erine kloostris arvukalt esinenud kõrvalaltaritest.

Saha kabel oli keskajal Harjumaa Jüri kihelkonna Jüri kiriku hooldusel, 17. sajandist kuulus  Jõelähtme kihelkonna Jõelähtme kiriku juurde. Kohalikud ei tahtnud seda kabelit eriti kasutada ja käidi rohkem Jõelähtme kirikus jumalateenistustel ja kabeli seisukord halvenes. Pärast Põhjasõda, 1725. aastal, oli kabel juba väga viletsas seisus. 1736. aastal olevat kabelit seest kohendatud ja altarit parandatud. Kabeli restaureerimistöid tehti 1960. aastatel.SAHA PÜHA NIKOLAUSE KABEL, kirikud.muinas.ee, (vaadatud 10.09.2025)

Saha kabelit omab ja haldab Jõelähtme vallavalitsus. Kabeli uksed on pidevalt avatud, ürituste korraldamisel palutakse tegevus kooskõlastada pöördudes kirjalikult vallavalitsuse poole.

 Pilte 

 Viited 

Kirjandus
 Jõelähtme kirik ja kogudus 18. sajandi esimesel poolel. Pastor Heinrich Christopher Wrede ja tema ametijärglaste kroonikamärkmeid. Tallinn, 2006, lk 317–319 (allikas)
SAHA KABEL. Ajalooline ülevaade, Tallinn, 2017. Koostajad: Mari Luukas, Sirli Oot

Välislingid


Näitused:Saha_kabel
Ain Mäesalu, Saha kabel, EESTI LUGU 75. Saha kabel, 13. mai 2006

Kategooria:Jõelähtme vald
Kategooria:Eesti kabelid
Kategooria:Gooti kirikud Eestis